
 
   [image: cover]
 


JOSS WOOD

BARE ET RYKTE

Oversatt av Lena M. Bakke

Miniserie: Dynastiets dilemma


Hete møter, penger, forfengelighet og familiehemmeligheter. Lidenskapen ligger i genene. Velkommen inn i familien Ryder-Whites luksuriøse verden i miniserien Dynastiets dilemma. Dette er del en.

Joss Wood elsker bøker, kaffe og reiser, spesielt til ville steder i Sør-Afrika og … alle steder. Hun er gift og mor til to ungdommer. Hun er også slaven til to katter og en hund på størrelse med en liten ku. Etter en karriere i lokal økonomisk samfunnsutvikling og forretningsvirksomhet, skriver Joss nå på fulltid fra hjemmet sitt i KwaZulu-Natal i Sør-Afrika.


PROLOG

James

Første juledag

James Ryder-White brettet omhyggelig det elegante, gullfargede papiret og la det på kneet sitt. Han sukket taust over den firkantede, røde fløyelsesken. Enda en jul, enda et par designermansjettknapper fra Penelope …

Kona var ikke verdens mest originale gavegiver. Men så hadde også han gitt henne en svart kasjmirgenser og enda et tungt gullanheng til det allerede tykke armbåndet hennes. James visste at hun var like lite begeistret for gaven hans som han var for hennes.

De hadde vært gift altfor lenge, kjente hverandre altfor godt, og ingen av dem anstrengte seg lenger. Hadde de noensinne gjort det?

James kikket ut av vinduet i barndomshjemmet sitt, på sluddet som klasket mot glasset. Han og Pen bodde i høyrefløyen av farens enorme herskapshus. Han elsket Portland, med sitt kunstnermiljø og gode restauranter, gamle fyrtårn, historiske hjem og uavhengige nisjebutikker.

Og akkurat denne forrevne delen av kystlinjen var hjemme. Ryderʼs Rest, farens eiendom som lå tjueto kilometer nord for Portland, på Cousinʼs Island, hadde et herskapshus med sju soverom, alle med utsikt til bukten. Det var også oppvarmede bassenger, mange terrasser og plattinger, og en garasje med plass til ti biler.

Og eiendommen kunne skryte av sitt eget bryggeanlegg i stein, med tre dypvannskaier og nærmere 250 meter med strandlinje.

James elsket dette huset og eiendommen. Men eieren? Ikke like høyt.

Han lente seg tilbake i stolen og lukket øynene. Hvordan hadde livet vært hvis han ikke hadde giftet seg med Pen for over tretti år siden?

Hva om han hadde vært modig nok til å trosse faren, ta en sjanse og finne sin egen vei? James strøk hånden over ansiktet og la lokk på de tankene. Han hadde sett hvor brutal faren kunne være, mot forretningsrivaler og familiemedlemmer, så det hadde aldri vært noe alternativ å trosse Callum.

James likte også pengene og statusen som fulgte med Ryder-White-familien, så han forble lojal. Og lydigheten ga ham fulle bankkontoer. Så lenge han holdt ut med Callum, kunne James kjøpe eiendommer, luksusbiler og sette opp legater for barna sine.

Døtrene styrte nå pengene han hadde gitt dem, og Kinga og Tinsleys formuer var, så vidt han visste, fortsatt intakte.

Kinga, brunøyd og blond, satte seg på armlenet hans og avbrøt funderingene. James la hånden mot ryggen hennes. Når angeren traff ham, het og hard, minte han seg selv på at hadde det ikke vært for Pen, hadde han ikke hatt to oppvakte, vakre døtre. De to jentene hans var verdt å ofre alt for.

«Pappa, du virker litt melankolsk denne vakre julemorgenen.»

«Jeg har det bra.»

Og James hadde vel det. Ekteskapet fungerte, barna hans var sunne og vellykkede. Han skulle ønske at lykkelige også sto på den listen, men Kinga var plaget av en katastrofal hendelse et tiår tidligere, og Tinsley slet med å akseptere skilsmissen sin.

Lykke. For et vagt konsept, og like vanskelig å fange som morgentåken

James kjente Kinga rette seg opp, og da han løftet hodet, så han faren, med skarpe blå øyne i et grovskårent ansikt, stå foran peisen. Han ventet utålmodig på at familien skulle se på ham. Callum nærmet seg åtti, men han var sunn og frisk, både mentalt og fysisk.

Callum fanget Jamesʼ blikk og skakket på hodet. James kremtet. Tinsley og Penelope sluttet umiddelbart å snakke og så seg vaktsomt rundt. James forsto følelsen. Callum hadde for vane å dumpe nye ideer, eller ordre, på familien når de var samlet.

At det var jul, ville ikke bety noe for Callum. Ryder-White-omdømmet og forretningene sto alltid øverst på prioritetslisten hans. Faktisk var James overrasket over at Callum hadde ventet så lenge før han nevnte Ryder International-forretninger.

«Dere har sikkert sett at jeg ikke har gitt dere noen gaver i år», sa han. Stemmen var dyp, og de kalde, blå øynene forlangte oppmerksomhet.

Callum la hendene på ryggen og stakk nesen i luften. Herregud, her kom forelesningen. Hvor mange ganger hadde James hørt den? Hundre? To hundre? Mer?

Sannsynligvis.

«Som dere vet, den første Ryder var William Ryder som ankom Maine i løpet av den tredje bosettingen i dette området. Han var en av de opprinnelige bosetterne. Han giftet seg med den velstående Lottie White, og vi nedstammer direkte fra dem. Jeg har lest litt om slektsforskning, og jeg vil ha en bedre forståelse av røttene våre.»

Dette. Igjen. Slektstreet deres strakte seg tre hundre år bakover i tid, og Callum var veldig stolt over den ubrutte slektslinjen. Hvor mye mer kunne de egentlig finne ut?

«Nå er det mulig å finne det geografiske bostedet til våre forgjengere, og jeg vil vite det», fortsatte Callum. «Ingen av dere har vist noen interesse for herkomsten vår, noe som skuffer meg stort. For å øke den interessen er julegaven min til dere en DNA-test, slik at dere kan få en bedre forståelse av slektsarven deres.»

Han tok testrør ut av en brun konvolutt, og Callum tok imot det faren ga ham.

«Bare stryk bomullspinnen mot innsiden av munnen og stikk den tilbake i røret. Skriv navnet deres på etiketten.» Callum bjeffet instruksjoner og ga Pen, Kinga og Tinsley hvert sitt rør.

«Jeg har registrert oss på WhoAreYou.com.» Callum tok korken av sitt testrør og trakk ut en lang Q-tip. «Jeg sender DNA-et neste uke, og snart får vi et helhetlig bilde av opphavet vårt.»

«Teknologien er utrolig», la Callum fornøyd til etter å ha tatt prøven sin. «WhoAreYou er det største og mest populære selskapet som tilbyr denne tjenesten. Jeg har fjerne slektninger som allerede har registrert seg, så vi burde få en match med dem. Jeg har bedt om å få beskjed hvis det er noen DNA-samsvar med meg eller noen av dere. Slik får vi fylt tomrom i familietreet.»

James kjente at rommet spant rundt ham. Han stirret på testrøret. Hvordan kunne han komme seg unna dette?

«Dette er ikke vanskelig», freste Callum og stirret fra ham til Penelope, som satt med testrøret i hånden. «Hva er problemet?»

«Ikke noe problem, Callum», løy James. Han hadde aldri fått kalle ham far. Eller pappa.

James så på kona, så irritasjonen i blikket hennes. Hun viste tydelig at hun ikke var fornøyd.

Callum stakk testrørene med ferdige tester i konvolutten. «La oss snakke forretninger.»

Slekt og forretninger, det var det eneste som betød noe for Callum. «Har du klart å finne eieren av de aksjene, James?»

James skar tenner. De tre siste tiårene hadde Callum vært besatt av de tjuefem prosentene av Ryder International som han ikke kontrollerte. Han var fast bestemt på å kjøpe aksjene tilbake. Men først måtte de finne eieren.

«Jeg jobber fortsatt med det.»

«Jobb hardere», freste Callum. «La oss snakke om Ryder Internationals hundreårsjubileum», fortsatte han. Ballet kostet hundre tusen dollar pr. person og var begrenset til to tusen veldig rike, spesielt utvalgte personer, inkludert prinser og politikere. «Jeg trodde dere jenter skulle ha klart å skaffe en artist til nå.»

Kinga og Tinsley ledet Ryders enorme PR-avdeling sammen og gjorde en fremragende jobb. Dyktigheten deres var noe Callum stort sett alltid overså og sjelden anerkjente.

«Artisten jeg booket, har avlyst alle opptredener de neste seks månedene av medisinske årsaker», svarte Kinga. «Jeg leter fortsatt.»

«Vel, jeg vil ha en som er litt kontroversiell, som vekker oppmerksomhet og begeistring.»

James kjente Kinga stivne. «Og har du noe forslag til hvem som kan gi oss det?» spurte hun med hevede øyenbryn.

«Griff OʼHare.»

Kinga utvekslet et forferdet blikk med Tinsley, og James klandret dem ikke. Selv han hadde hørt om villstyringen, en artist og skuespiller med stemmen til en engel og impulskontrollen til et barn.

Kinga bare lukket øynene og ristet på hodet. «En helsikes god jul til meg.»

Kinga Ryder-White satt i en bås på Ryder Internationals flaggskipbar, som lå i det berømte Forrester-Grantham Hotel på Manhattan. Hun trommet fingeren utålmodig mot glasset og kikket irritert på Piaget-klokken sin.

Griff OʼHare var veldig forsinket, men det overasket henne ikke.

Hva foregikk i Callums hode når han ville ha en så beryktet person som hovedartist på en av tiårets mest omtalte sosiale begivenheter?

Dagen før, da hun ble kalt inn til Callums kontor, hadde han gestikulert mot den enorme TV-skjermen sin. Bestefaren hadde sett på YouTube, noe som var overraskende i seg selv. Det var en video med Griff OʼHare. Han spilte piano i et musikkstudio, ikledd jeans med hull på knærne og en rød T-skjorte.

Det kunne ikke benektes at han var talentfull. Og sexy.

«Jeg vil ikke bruke ham, Callum.»

Callum hadde oversett henne, trykt på Play, og OʼHares dype stemme hadde fylt Callums kontor. Dyp, mørk og magisk. Hun hadde gjenkjent sangen og var så vidt imponert over at rockepøbelen kunne kontrollere seg selv lenge nok til å fremføre en respektabel versjon av ʼNessun Dormaʼ.

Da videoen var ferdig, hadde Kinga trukket på skuldrene. «Jeg sa aldri at han ikke kan synge. Jeg sa at han ikke er en jeg vil skal opptre på ballet.»

«Det avgjør jeg, ikke du», hadde Callum ampert svart.

Selvsagt. For i Callums verden kunne en kvinne umulig ta en avgjørelse uten at en mann godkjente den. Kinga kvalte trangen til å hyle. Hun og Callum hadde et hat-hat-forhold. Han hatet den frekke kjeften hennes og mangelen på respekt. Hun hatet hvordan han behandlet faren hennes, og hvordan han stadig avviste hennes og Tinsleys meninger.

Hun elsket jobben, elsket menneskene hun jobbet med, men hun tålte ikke sjefen.

Callum hadde nikket mot skjermen. «Videoen har hatt over sekstifem millioner visninger på en måned. Musikkverdenen spekulerer i når han skal begynne å opptre igjen.»

Da begynte hun å forstå. Griff OʼHare var upålitelig, men han var en vanvittig talentfull rockestjerne som hadde vært ute av rampelyset lenge, og verden ropte at han måtte komme tilbake.

Callum Ryder-White ville ha æren for å få OʼHares comeback, ved at den første opptredenen hans på en evighet ble på Ryder International-ballet. Callum ville alltid ha alt som var nytt, glinsende, eksklusivt og dyrt.

Han var tross alt patriarken i Ryder-White-familien og anså seg selv som kongen av Østkysten. Og konger ville ha det de ville …

Æsj.

Nei, å leie inn den upålitelige OʼHare var altfor risikabelt. Kinga hadde ristet på hodet. «Jeg liker ikke at comebacket hans skal være på ballet mitt.»

«Ballet mitt», hadde Callum sagt. «Mitt selskap, mitt ball, min avgjørelse. Møt ham og fiks det. Eller finn deg en annen jobb.»

Kinga, som visste at det var bortkastet å protestere, hadde gått. Det omhyggelig planlagte arrangementet hennes skulle ikke ødelegges av at han som skulle underholde, ikke dukket opp. Etter møtet med Callum hadde hun lest om fyren og konkludert med at Griff OʼHare, som en gang ble kåret til verdens mest sexy mann, var en drittsekk.

Enda verre, han var en villstyring og drittsekk.

Kinga likte ingen av delene, verken villstyringer eller drittsekker.

Irritert bestemte hun seg for å gi ham tretti minutter til før hun gikk. Hun kunne ikke kaste bort tiden på forsinkede, tidligere superstjerner som trodde de var Guds gave til verden.

Hun likte New York City, men Portland, en mindre, renere og mye vakrere by, var hjemme. Og hun måtte komme seg tilbake.

Da hun skulle til å dra, merket hun at atmosfæren i baren forandret seg. Opprømte stemmer tilsa at den forsinkede halvfem-avtalen hennes ville beære henne med sitt nærvær. Hun løftet hodet og så Griff OʼHare gi den opprømte servitøren det berømte skjeve gliset sitt. De fleste mennene i luksusbaren var ikledd designerdresser og rådyre sko. De hadde velfrisert hår, slips og trimmet skjegg. Men OʼHare ga blaffen i kleskoden med sine falmede, hullete jeans, motorsykkelstøvler og skinnjakke, og en svart hjelm under armen. Det nøttebrune håret med gylne striper var langt og rufsete, og en tykk skjeggstubb dekket den sterke kjeven.

Utstrålingen hans sa at han ga blaffen i alt.

Skulle hun være ærlig, måtte hun vedgå at hun ble litt myk og sitrende. Men det var bare biologi. Hun, og kvinner flest, var fra evolusjonens side programmert til å se etter den sterkeste, mest maskuline fyren som potensiell make.

Men Kinga, evig enslig, trengte mer enn et pent ansikt over en muskuløs kropp. Det var andre, viktigere egenskaper hun trengte hos en partner. Trofasthet, en solid arbeidsmoral, intelligens.

Ikke at noe av det betød noe ettersom hun ikke trodde på kjærlighet lenger. Men selv om hun hadde gjort det, ville hun aldri tatt sjansen på å miste en hun elsket igjen.

Hun visste hvordan det føltes og ville ikke gjenta den opplevelsen.

OʼHare ga den fjollete servitøren hjelmen og jakken sin. Kinga la merke til hvordan den marineblå T-skjorten klynget seg til den brede brystkassen, og hvordan ermene strammet seg rundt de store bicepsene.

Med det forførende ganglaget og den store selvsikkerheten utstrålte han problemer.

Ballet hennes var luksuriøst, elegant og eksklusivt. Hun trengte en artist med de samme kvalitetene. OʼHare hadde ikke det. Hun måtte bare komme seg gjennom dette møtet og deretter få Callum til å ombestemme seg.

OʼHare så seg rundt, oppdaget henne, og blikkene deres kolliderte. Heten skjøt nedover ryggraden hennes og samlet seg i underlivet. Brystvortene trakk seg sammen, og hun svelget tungt.

Greit, hun var tiltrukket. Men kun fysisk.

Kinga så at han så seg rundt, at han forventet at noen skulle reise seg og komme mot ham. Han ville ha godt av å vente litt, så hun lente seg tilbake og lurte på hva han ville gjøre. Han virket litt irritert over at tiden hans ble kastet bort.

Velkommen til min verden, kompis.

Kinga koste seg, men da blikkene deres møttes igjen, følte hun den samme sterke tiltrekningen. Helsike, dette var verken hjelpsomt eller beleilig.

OʼHare trakk på skuldrene, og magen hennes strammet seg da han kom mot henne, uten å slippe henne med blikket. Han stanset ved båsen hennes med hendene i bukselommene, og Kinga kjente den friske og veldig mandige duften hans. Det svimlet for henne.

Ta deg sammen, Ryder-White. Han er bare en fyr, og dette er bare et møte. 

«Vel, vel.»

Kinga hevet et øyenbryn. «Unnskyld?»

«Øynene dine har samme farge som fin, gammel whisky.»

«Og har hatt det siden jeg ble født», svarte Kinga syrlig og forsøkte ikke å rødme. Forretningsmøte, Kinga! Vær profesjonell.

Han ga henne et sakte, sexy smil, og magen hennes slo kollbøtte. «Jeg ser etter en forretningskontakt, men hvis jeg ikke finner ham, kan jeg spandere en drink på deg?»

Han ga henne et smil og virket litt forvirret da hun lente seg tilbake og hevet et lite imponert øyenbryn.

Etter tretti sekunders stillhet nikket Kinga mot plassen på andre siden av bordet. «Nei, OʼHare, du kan ikke spandere en drink. Men sett deg gjerne. Jeg er Kinga Ryder-White, og du er uforskammet forsinket.»

*

Vel, jøss. Kinga Ryder-White så ut som hun hadde spist en veldig sur sitron.

Ikke reaksjonen han vanligvis opplevde, tenkte Griff litt muntert. Ettersom han hadde vært en såkalt hjerteknuser siden tidlig i tenårene, føltes skjerp-deg-holdningen hennes forfriskende.

Griff satte seg inn, blikket hans gled over ansiktet og den elegante halsen hennes. Han lente seg til siden for å ta en titt på resten av den lange, slanke kroppen. Hun var høy til kvinne å være, mellom en-syttifem og en-åtti, men ettersom han var nærmere to meter, var han fortsatt mye høyere.

Hun var kledd i det han kalte kjedelige forretningsantrekk, med skjorte, svarte skreddersydde bukser og støvletter med stiletthæl. Sminken var minimal, og huden var plettfri.

Da de skarpe, utrolige øynene så på ham, innså han at dette ikke var noen naiv, ung kvinne. Hun var ikke bare sexy, men også smart, besluttsom og veldig, veldig vaktsom.

«Jeg trodde jeg skulle treffe Callum Ryder-White», sa han og trakk hånden gjennom håret.

«Bestefaren min beordret meg til å treffe deg. Jeg håndterer PR, og jeg tar avgjørelsene angående Ryders hundreårsfeiring.»

Herregud, selv den hese stemmen hennes var sexy.

«Hyggelig å treffe deg, søta.»

Søta irriterte henne, og han så de honning- og whiskyfargede øynene gnistre. Hun trakk de elegante fingrene gjennom det korte, lyse håret. Det måtte en viss selvsikkerhet til for å ha så kort hår, men med de høye kinnbeina, den rette nesen og de katteaktige øynene, kledde det henne virkelig.

«Du kan kalle meg Kinga eller Ms. Ryder-White, men dropp søta, søten.»

Ettersom han alltid foretrakk frekk fremfor underdanig, smilte Griff.

«Du får gjerne kalle meg søten, men hvis vi må være formelle, kan du kalle meg Griff», sa han litt hest.

Hva foregikk her? Hvorfor reagerte han slik?

Han hadde møtt prinsesser, supermodeller og filmstjerner, og hadde ligget med mange av dem, men ingen hadde forvirret ham, eller fått magen og tungen til å slå krøll på seg. Men det klarte denne kvinnen.

Og han forsto ikke hvorfor.

«Vil du ha kaffe eller mineralvann?» spurte Kinga bryskt og forretningsmessig.

Griff så på klokken, som nærmet seg fem, og avgjorde at han trengte en drink. Han kikket på whiskyutvalget bak baren. «Whisky, single malt. Fortrinnsvis noe gammelt.»

«Dette er et forretningsmøte. Kaffe, vann eller brus?» spurte Kinga, tilsynelatende mellom sammenbitte tenner. Pokker, det var morsomt å irritere henne. Han likte hvordan hun så ned på ham, hvordan de utrolige øynene gnistret så hånlig. For første gang … noensinne, forsto Griff hvordan det føltes å jakte.

Med blikket på det vakre ansiktet, løftet han hånden, og som forventet skyndte en servitør seg mot dem. Griff bestilte en dyr Macallan Royal Marriage, og spurte Kinga om hun også ville ha.

Overaskende nok nikket hun, uten å slippe blikket hans. Han forsto instinktivt at de kjempet om kontrollen på samtalen, og det var en kamp han ville vinne.

Det ville hun også.

Til tross for øyekontakten virket Kinga uberørt, og Griff ble fascinert av evnen hennes til å overse tiltrekningen mellom dem. Han hadde sett hvordan hun umiddelbart reagerte på ham, men hun hadde lagt lokk på reaksjonen og lot som det aldri hadde skjedd.

Interessant.

Herregud, hvor lenge var det siden han sist måtte jobbe for å imponere en dame? Femten år? Tjue? Kanskje aldri?

Kinga Ryder-White var den mest fascinerende, og muligens irriterende, kvinnen han noensinne hadde møtt.

De satt i taushet, og ingen så vekk før servitøren kom med drinkene deres. Væsken hadde samme farge som øynene hennes. Kinga hevet glasset, tok en slurk og satte glasset ned igjen.

«Klar til å snakke forretninger», spurt hun og trommet fingeren mot nettbrettet. «Har du med deg agenten din?» la hun til. «Manageren?»

«Nei», svarte Griff. Han hadde tillitsproblemer, og etter Finns svik, ville han velge sin neste representant med omhu. Ryder-White-jobben var noe Griff kunne forhandle om selv, spesielt ettersom han ennå ikke hadde avgjort om comebacket hans skulle være permanent.

«Hvorfor har du ikke inngått avtale med noen andre etter Finn Barclays dødsfall?» spurte Kinga og nippet til whiskyen igjen.

Griff sukket frustrert. Han hatet å snakke om Finn. Til dags dato visste ingen at Finn hadde dødd i en bilulykke fordi han råkjørte til ranchen. Der skulle han konfrontere Griff fordi han hadde avsluttet det lange arbeidsforholdet deres. Finns svik hadde lært ham at han bare kunne stole på seg selv.

Slik det hadde endt med Finn, tvilte han på at han kunne stole på noen igjen. Det var derfor han hadde sluttet å gå ut med kvinner, og derfor han tok seg god tid med å finne en ny manager eller agent.

«Vel?» Kinga skakket på hodet og virket litt utålmodig.

Noe ga ham lyst til å fortelle om Finn og Sian, om det som hadde ført ham hit. Den lysten irriterte ham. Han betrodde seg aldri til noen, og gudene visste hvorfor han hadde lyst til å avsløre alt for denne frekke, nesevise, syndefullt sexy kvinnen.

«Angår deg ikke», sa Griff og hørte irritasjonen i sin egen stemme. Hun kunne sikkert takle det.

«Vel, agenter er brannmuren mellom artisten og klienten.» Kinga ga ham et smil som både var søtt og utspekulert. «Det er mye lettere å være ærlig mot en agent enn artisten.»

«Jeg er stor gutt, jeg kan håndtere det.» Han gliste og verdsatte de skarpe ordene og holdningen.

Kinga skakket på hodet. Hun flettet fingrene og møtte blikket hans. «Bestefaren min, Callum, ser ut til å mene at du vil passe perfekt til å opptre på Ryder International-ballet. Han liker tanken på å være den som relanserer deg.»

Han vurderte å fortelle Kinga at Ryder-ballet bare var en arena, at han hadde andre arenaer og valgmuligheter. Han var ikke desperat. Han trengte ikke å gjøre konserten, trengte ikke comebacket akkurat nå.

En mulighet var bare å selge låtene til andre artister, men det å synge og opptre hadde vært hele livet hans, helt fra han fikk den første rollen sammen med tvillingsøsteren, Sian, i en veldig populær situasjonskomedie, da de var sju. Som attenåringer hadde de begge fått roller i superhit-musikalen, Peter and Me, og deretter hadde de blitt internasjonale kjendiser. Lydsporet hadde toppet albumlistene de neste to årene, og vant platina fire ganger.

Det neste tiåret hadde han stormet fra prosjekt til prosjekt, og elsket å ha verden for sine føtter. Så hadde universet hans sprukket, og Hva skjedde med Griff? hadde blitt en populær overskrift da journalistene forsøkte å finne ut hvorfor den hardtarbeidende, entusiastisk og samarbeidsvillige artisten hadde blitt et oppmerksomhetssøkende monster.

Griff la ankelen på det andre kneet og flettet fingrene over den flate magen sin. Svaret på det neste spørsmålet ante ham, men han spurte allikevel. «Så du synes ikke jeg passer? Hvorfor ikke?»

«Du passer ikke til imaget for ballet mitt. Du er ikke en jeg ønsker skal opptre foran mange av vennene våre, familie, gjester, klienter og kollegaer, både lokale og internasjonale. De har visse forventninger til underholdningen. Du har et sjokkerende rykte og har ikke opptrådd på en stund.» Vel, han hadde bedt om en forklaring og hadde fått det.

Kinga senket ikke blikket, og Griff likte den åpenhjertige holdningen. «Jeg skal være ærlig, Mr. OʼHare. Jeg tror du ville være en feiltakelse, og jeg skal få bestefaren min til å skifte mening.»

Callum virket ganske bestemt på ham, så Griff trakk på skuldrene og visste at det ville irritere henne. Han kunne ikke klandre henne for at hun ikke ville ta sjansen på ham. Hadde han vært i hennes stilling, hadde han også nølt med å ansette en musiker som hadde knust hotellrom, fått nattklubber stengt, dratt hjem med ei ny jente hver natt, fått utallige fartsbøter i den superraske Ducatien sin, brukt narkotika og hadde tre barn med tre ulike kvinner, noe som var falske nyheter, men alle trodde det.

For det meste var villstyringsoppførselen hans oppdiktet, for å manipulere pressen. Det var et enkelt regnestykke: Hvis han utagerte, var pressen fokusert på ham, og da overså de Sian, slik at søsteren bare kunne forsvinne ut av syne.

Han kunne ikke klandre noen for den dårlige omtalen. Tross alt hadde han siktet seg inn på det. Og ettersom han var dyktig i alt, hadde han overgått sine egne forventninger.

Overraskende nok kostet det mye tid og penger å være vill og skjødesløs. Og han var lei av å bli sett som en drittsekk. Han var ikke slik, og han var klar for noe nytt. Kanskje en opptreden på ballet ville forandre offentlighetens syn på ham. Slik at han kunne gjenvinne litt respekt.

«Skal du ikke protestere på det?» spurte Kinga, tydelig utålmodig fordi han brukte så lang tid på å svare.

Griff ville fortelle at det var skuespill, et velkoreografert show, men den hemmeligheten tok han med seg i graven. Kun familien og de to beste vennene, Stan og Ava Maxwell, visste at han de siste årene hadde gjort det han kunne for å trekke oppmerksomheten vekk fra tvillingsøsteren. Hvis handlingene hans ble avslørt, ville pressen forsøke å finne ut hva hun skjulte. Og hvis de skrev om Sian og problemene hennes, ville det være katastrofalt.

Pressen hadde nærmest glemt Sian, takk og pris, så det var endelig på tide med et comeback.

«Nei.»

«Du er en talentfull artist, Mr. OʼHare. Og du har stemmen til en engel.»

«Takk.»

«Det er ikke mine ord. Jeg leste det et sted.» Kinga trakk på skuldrene. «Musikk er ikke min greie. Jeg har verken rytmesans eller gehør.»

En million neuroner døde i hjernen hans ved den tanken. «Alle kan holde takten og synge litt», protesterte han.

«Jeg er musikalsk hemmet.» Kinga veivet med hånden. «Det betyr ingenting. Det jeg kan er PR, og å hyre deg ville ikke være bra for Ryder International. Uheldigvis er bestefaren min uenig. Han tror du er god som gull.»

Den avvisende holdningen hennes burde ikke såre ham, han hadde hørt verre i årenes løp, men det stakk allikevel. Ettersom han nektet å vise at ordene traff blink, gjorde han som vanlig og ble flåsete.

«Så du tror ikke at jeg er gull bare fordi jeg er så glitrende?» spurte han bare for å irritere henne.

Kanskje så han et glimt av munterhet før hun himlet med øynene. «Som jeg sa, bestefaren min tror at all omtale, god eller dårlig, alltid er bedre enn ingen omtale overhodet.» Hun rynket på nesen, som om det var ufattelig at noen kunne mene det. «Jeg mener ikke det. At du forbindes med Ryder er ikke til noen fordel.»

Enda et verbalt slag. Innen samtalen var over, ville han se ut som en rundjult boksesekk.

«Hvordan ble bestefaren din oppmerksom på meg?» Griff stilte spørsmålet han hadde lurt på helt siden Callum først sende ham en e-post angående ballet.

Griff ante ikke hvordan Ryder-White hadde fått tak i den private e-postadressen hans eller hvordan mannen visste at han vurderte et comeback. Han hadde bare fortalt noen ytterst få i bransjen det, og Callum Ryder-White måtte ha utrolige forbindelser og dype lommer for å få tilgang til den typen informasjon.

Å opptre på et lite arrangement, for et ball med to tusen mennesker var fortsatt lite, ville være en god tilnærmelse til å opptre igjen. I tillegg skrev han også sanger igjen, og skulle kanskje slippe et nytt album. Men alle disse avgjørelsene hadde konsekvenser, inkludert økt presseinteresse.

Hvis han vendte tilbake til jobben, måtte han også forlate Sian og sønnen hennes i flere måneder om gangen. Han visste ikke om det ville fungere.

«Bestefaren min elsker Vinnie DʼAngelo. Den berømte operasangeren?»

Jepp, han visste hvem Vinnie var, hadde møtt ham et par ganger, og likte virkelig fyren. Det var derfor han hadde valgt en coverversjon av ʼNessum Dormaʼ, Vinnies yndlingssang, fra operaen Turandot, på åttiårsdagen hans. Dessuten var stykket utfordrende, instrumentalt og vokalt.

«Han så videoen du nylig slapp og ble ikke skuffet», forklarte Kinga.

Jøss, det var et ganske tvetydig kompliment. «Folk flest syntes at jeg var fremragende.»

«Bestefaren min har høyere standarder enn folk flest», svarte Kinga. Hun så utålmodig ut. «Uansett så han at fansen din er desperat etter at du skal opptre igjen …» Hun så ut som hun ikke kunne fatte hvorfor, og det fikk ham til å smile. Han ante ikke hvorfor den avvisende holdningen hennes moret ham, men det gjorde den. «Og han tenkte det ville skape masse publisitet hvis du opptrådte på ballet.»

«Men du ser det ikke slik.»

Hun sperret opp øynene i et forsøk på å virke uskyldig. «Hvorfor tror du det?»

Munnen hans vred på seg da han forsøkte å kvele et smil.

Han måtte virkelig slite for ikke å gi henne et bredt glis. «Men da har du et enormt problem, søta, for bestefaren din har allerede tilbudt meg jobben.

Men jeg sier aldri ja til et prosjekt før jeg har møtt folkene jeg skal jobbe med», la han til.

Hun måtte slite for å dempe sjokket sitt, men hun gjenvant raskt fatningen, og irritasjonen i blikket ble raskt erstattet av besluttsomhet. «Jeg vil heller hyre noen med mindre karisma og høyere grad av pålitelighet», sa hun iskaldt.

Han hørte de usagte ordene. Egoistisk. Barnslig. Ute av kontroll.

Ordene, og insinuasjonen, så ofte gjentatt i pressen, var som et slag i magen. Munterheten forsvant, og han måtte slite for å fremstå vennlig. Igjen følte han en trang til å forklare at han ikke var den personen hun trodde. Han ville fortelle at villstyringsoppførselen bare var skuespill og at han var lei av å bli sett på som problematisk. Han ville bare skrive musikk, opptre og være seg selv igjen.

Hvorfor henne og hvorfor nå? Hun var formell, avmålt, overlegen og direkte, men Griff hadde en ubehagelig følelse av at hun kunne få ham til å avsløre hemmelighetene hans.

Selv om han var tiltrukket av henne, visste Griff at han burde stikke derfra. Han kunne finne en annen scene for comebacket sitt. Han visste instinktivt at denne kvinnen var farlig, for hjertet og sinnet hans.

Men han trengte også denne spillejobben, ikke for pengene, de hadde han mer enn nok av, men fordi musikk var det han drev med, og artist var det han var. Han hadde vært en annen så lenge at han ville ha muligheten til å være seg selv.

Han hadde ofret omdømmet, musikken og karrieren for søsteren og sønnen hennes, og nå som hun var sterkere, var han klar for å vende tilbake. Å opptre på Ryder International-ballet ville være bra for ham. Et godt, smakfullt trekk.

Plutselig fikk han en forferdelig følelse av at han ikke hadde overtaket her.

Ikke fordi hun var vanskelig eller ikke ville at han skulle opptre, men fordi …

Helsike. Han strøk seg over ansiktet.

Fordi noe ved denne kvinnen ga gjenklang i ham. Hun var en melodi som han måtte skrive sangteksten til, en uskrevet sang som vibrerte rett i utkanten av bevisstheten hans.

Hun var et nytt instrument han ennå ikke kunne spille, en sang han ennå ikke hadde sunget. Et partitur som måtte settes i noter.

Pokker. Nå hadde han store problemer.

